Štirinajsto poročilo o izvajanju Uredbe Sveta (ES) št. 866/2004 z dne 29. aprila 2004 in razmerah, ki izvirajo iz njene uporabe v obdobju od 1. januarja do 31. decembra 2017

POROČILO KOMISIJE SVETU

Štirinajsto poročilo o izvajanju Uredbe Sveta (ES) št. 866/2004 z dne 29. aprila 2004 in razmerah, ki izvirajo iz njene uporabe v obdobju od 1. januarja do 31. decembra 2017

Uredba Sveta (ES) št. 866/2004 o režimu na podlagi člena 2 Protokola št. 10 k Aktu o pristopu (v nadaljnjem besedilu: uredba o zeleni črti) je začela veljati 1. maja 2004. V njej so določeni pogoji, pod katerimi se določbe zakonodaje EU uporabljajo za prehod oseb, blaga in storitev prek črte med tistimi območji Republike Ciper, ki niso pod dejanskim nadzorom vlade Republike Ciper, in tistimi, ki so. Za zagotovitev učinkovitosti teh pravil se je področje njihove uporabe razširilo na mejo med temi območji in območjem Vzhodne suverene cone Združenega kraljestva.

To poročilo zajema obdobje od 1. januarja do 31. decembra 2017.

Komisija je v obdobju poročanja glede izvajanja Uredbe ohranila konstruktiven dialog z zadevnimi organi Republike Ciper, upravo suverenih con in turškociprsko gospodarsko zbornico.

1. PREHOD OSEB

1.1 Prečkanje na uradnih mejnih prehodih

V Uredbi je določen zanesljiv pravni okvir za prehod ciprskih državljanov, drugih državljanov EU in državljanov tretjih držav, ki prečkajo zeleno črto na uradnih mejnih prehodih. V primerjavi s prejšnjimi leti se je leta 2017 povečalo število ciprskih Turkov in ciprskih Grkov, ki so prečkali zeleno črto.

Po podatkih policije Republike Ciper (v nadaljnjem besedilu: Cypol) je v obdobju poročanja z območij pod vladnim nadzorom na severni del Cipra vstopilo 646 569 ciprskih Grkov (prejšnje leto: 613 111) z 267 467 vozili (prejšnje leto: 244 929), s severnega dela Cipra na območja pod vladnim nadzorom pa je v obdobju poročanja vstopilo 1 140 682 ciprskih Turkov (prejšnje leto: 1 138 670) s 435 882 vozili (prejšnje leto: 413 208) .

Znatno se je povečalo število državljanov EU, ki niso Ciprčani, in državljanov tretjih držav, ki prečkajo zeleno črto. V obdobju poročanja je zeleno črto prečkalo 822 318 državljanov EU, ki niso Ciprčani, in državljanov tretjih držav (prejšnje leto: 385 426). Znatno povečanje števila prehodov državljanov EU, ki niso Ciprčani, in državljanov tretjih držav je bilo pripisano splošnemu porastu turizma na otoku.

Med zgoraj navedenimi podatki Cypola niso zajeti podatki o osebah in vozilih, ki so zeleno črto s severnega dela Cipra prečkali na mejnih prehodih Pergamos in Strovilia, ki sta v pristojnosti Vzhodne suverene cone Združenega kraljestva. V zvezi z njima Vzhodna suverena cona poroča, da je na severni del Cipra prečkalo 140 913 ciprskih Grkov (prejšnje leto: 125 457) z 59 852 vozili (prejšnje leto: 49 694). V istem obdobju je v obratno smer prečkalo 457 314 ciprskih Turkov (prejšnje leto: 429 807) z 272 090 vozili (prejšnje leto: 246 474). Poleg tega je zeleno črto prečkalo 415 051 (prejšnje leto: 295 042) državljanov EU, ki niso Ciprčani, in državljanov tretjih držav.

V letu 2017 je število uslužbencev Cypola, ki delajo na mejnih prehodih, ostalo 69 kot leta 2016.

Iz podatkov, ki jih je zbrala turška skupnost na Cipru, je za leto 2017 razvidno povečanje števila prečkanj ciprskih Grkov na 1 066 284 (prejšnje leto: 980 724) in povečanje števila prečkanj njihovih vozil na 392 300 (prejšnje leto: 346 609) z območij pod vladnim nadzorom na severni del Cipra. Podatki kažejo tudi povečanje števila prečkanj ciprskih Turkov na 1 796 353 (prejšnje leto: 1 762 498) in povečanje števila prečkanj njihovih vozil v obratno smer na 782 656 (prejšnje leto: 728 049). Po predloženih statističnih podatkih je z območij pod vladnim nadzorom na severni del Cipra zeleno mejo prečkalo 1 546 475 državljanov EU, ki niso Ciprčani, in državljanov tretjih držav (prejšnje leto: 1 253 446).

V letu 2017 ni bilo prijavljenih nobenih incidentov, povezanih s prehodi. Vendar pa organi Republike Ciper avtobusom turške skupnosti na Cipru, ki jih uporabljajo državljani EU, še vedno ne dovolijo prečkanja na območja pod vladnim nadzorom.

Nadaljevala se je gradnja infrastrukture, ki bo omogočila odprtje dveh novih mejnih prehodov v krajih Lefka-Apliki in Deryneia.

Mirovne sile Združenih narodov na Cipru (v nadaljnjem besedilu: enote UNFICYP) so še naprej omogočale izvajanje verskih obredov v obeh skupnostih. Vendar so enote UNIFCYP z zaskrbljenostjo ugotovile, da je upadlo število prijav za verske obrede, ki naj bi jih na prošnjo omogočile na severnem delu Cipra, in da je upadlo tudi število odobritev takšnih obredov v primerjavi z istim obdobjem leta 2016.

1.2 Nedovoljene migracije prek zelene črte in azil

Iz podatkov Cypola za leto 2017 je razvidno povečanje števila migrantov, ki so nedovoljeno prečkali zeleno črto s severnega dela Cipra na območja pod vladnim nadzorom. Leta 2017 je zeleno črto na ta način prečkalo 1 686 migrantov brez urejenega statusa, 1 499 leta 2016 in 1 290 leta 2015. Države izvora z najvišjim številom migrantov brez urejenega statusa, prijetih po prečkanju zelene črte, so Sirija (753), Pakistan (119), Somalija (111), Kamerun (98) in Turčija (74). Od 1 686 migrantov brez urejenega statusa jih je 90 % (1 519) zaprosilo za mednarodno zaščito v Republiki Ciper. Prosilci so bili večinoma Sirci (744).

Migranti brez urejenega statusa so običajno prijeti med kontrolami vzdolž zelene črte ali na letališčih, ko skušajo zapustiti Ciper. V nekaterih primerih so migranti brez urejenega statusa za mednarodno zaščito zaprosili na policijskih postajah.